ಟ್ರಂಪ್ಗೆ ಕೊಟ್ಟಿದ್ದ ಮ್ಯಾಜಿಕ್ ಕೊರೋನಾ ಔಷಧ ಈಗ ಎಲ್ಲರಿಗೂ! masthmagaa.com: ಅಮೆರಿಕ ಅಧ್ಯಕ್ಷ ಡೊನಾಲ್ಡ್ ಟ್ರಂಪ್ಗೆ ಕೊರೋನಾ ಬಂದಾಗ ಅವರನ್ನ ಉಳಿಸಿಕೊಳ್ಳಲು ಒಂದು ಪ್ರಯೋಗಾತ್ಮಕ ಔಷಧವನ್ನ ಕೊಡಲಾಗಿತ್ತು. ಅದು ಮ್ಯಾಜಿಕ್ ರೀತಿಯಲ್ಲಿ ಕೆಲಸ ಮಾಡಿತ್ತು. ಟ್ರಂಪ್ ಕೆಲವೇ ದಿನಗಳಲ್ಲಿ ಗುಣಮುಖರಾಗಿ ಆಸ್ಪತ್ರೆಯಿಂದ ವೈಟ್ ಹೌಸ್ಗೆ ವಾಪಸಾಗಿದ್ದರು. ಆಗ ಮಾತಾಡಿದ್ದ ಟ್ರಂಪ್ ನನಗೆ ಕೊಟ್ಟ ಔಷಧ ಅದ್ಭುತವಾಗಿ ಕೆಲಸ ಮಾಡಿದೆ. ಈ ಔಷಧವನ್ನ ಅಮೆರಿಕದ ಎಲ್ಲರಿಗೂ ಸಿಗೋ ರೀತಿ ನಾನ್ ಮಾಡ್ತೀನಿ ಅಂತ ಹೇಳಿದ್ದರು. ಈಗ ರೆಜೆನೆರಾನ್ Regeneron ಕಂಪನಿಯ ಈ ಔಷಧವನ್ನ ತುರ್ತು ಸಂದರ್ಭಗಳಲ್ಲಿ ಬಳಸಲು ಅಮೆರಿಕ ಸರ್ಕಾರದ ಆಹಾರ ಮತ್ತು ಔಷಧ ಪ್ರಾಧಿಕಾರ ಅನುಮತಿ ನಿಡಿದೆ. ಸೋ ಇನ್ನು ಮುಂದೆ ಟ್ರಂಪ್ ಅವರಿಗೆ ಕೊಡಲಾಗಿದ್ದ ಈ ಮ್ಯಾಜಿಕ್ ಡ್ರಗ್ ಅನ್ನು ಗಂಭೀರ ಪರಿಸ್ಥಿತಿಯಲ್ಲಿರೋ ಸಾಮಾನ್ಯ ರೋಗಿಗಳಿಗೂ ಕೊಡಬಹುದು. ಇದೊಂದು ಸಿಂಥೆಟಿಕ್ ಆಂಟಿಬಾಡಿ ಥೆರಪಿ. ಅಂದ್ರೆ ಮಾನವ ದೇಹದಲ್ಲಿ ವೈರಾಣು ಕಾಲಿಟ್ಟ ಕೂಡಲೇ ಅದರ ವಿರುದ್ಧ ಹೋರಾಡಲು ಬೇಕಾದ ಪ್ರತಿಕಾಯಗಳ ಆಂಟಿಬಾಡೀಸ್ ಉತ್ಪತ್ತಿ ಶುರುವಾಗುತ್ತೆ. ಆದ್ರೆ ಎಲ್ಲರ ದೇಹದಲ್ಲೂ ರೋಗ ನಿರೋಧಕ ಶಕ್ತಿ ಸೇಮ್ ಇರೋದಿಲ್ಲ. ಕೆಲವರಲ್ಲಿ ಕಮ್ಮಿ ಇರುತ್ತೆ. ಹೀಗಾಗಿ ಅಂತಹವರಿಗಾಗಿ ಕೃತಕವಾಗಿ ರೋಗ ನಿರೋಧಕ ಶಕ್ತಿಯನ್ನ ರೆಡಿ ಮಾಡಿ ದೇಹಕ್ಕೆ ಹಾಕಲಾಗುತ್ತೆ. ಇದನ್ನೇ ಸಿಂಥೆಟಿಕ್ ಆಂಟಿಬಾಡಿ ಥೆರಪಿ ಅಂತ ಕರೆಯೋದು. ಈ ಹಿಂದೆ ಎಲಿ ಲಿಲಿ Eli Lilly ಕಂಪನಿಯ ಇಂತಹ ಔಷಧಕ್ಕೂ ತುರ್ತು ಬಳಕೆಗೆ ಅನುಮತಿ ನೀಡಲಾಗಿತ್ತು. ಈಗ ರೆಜೆನೆರಾನ್ ಕಂಪನಿಯ ಔಷಧಕ್ಕೂ ಅನುಮತಿ ಕೊಡಲಾಗಿದೆ. ಈ ರೆಜೆನೆರಾನ್ ಔಷಧವನ್ನ ಸ್ವತಃ ಅಮೆರಿಕ ಅಧ್ಯಕ್ಷ ಟ್ರಂಪ್ ಅವರಿಗೂ ಕೊರೋನ ಬಂದಾಗ ಕೊಡಲಾಗಿತ್ತು ಅನ್ನೋದು ಗಮನಾರ್ಹ. ಇದರ ಬಳಕೆಯಿಂದ 65 ವರ್ಷ ಮೇಲ್ಪಟ್ಟವರಲ್ಲಿ ಮತ್ತು ಗಂಭೀರ ಆರೋಗ್ಯ ಸಮಸ್ಯೆಗಳಿಂದ ಈಗಾಗಲೇ ಬಳಲುತ್ತಿರುವವರಲ್ಲಿ ಕೊರೋನಾದ ತೀವ್ರ ಪರಿಣಾಮಗಳನ್ನ ಕಮ್ಮಿಮಾಡಬಹುದು ಎನ್ನಲಾಗಿದೆ. ಜೊತೆಗೆ OPD ಪೇಶಂಟ್ಸ್, ಅಂದ್ರೆ ಹೊರ ರೋಗಿಗಳಿಗೆ ಕೊಟ್ಟಾಗ ಅವರು ಅಡ್ಮಿಟ್ ಆಗೋ ಪರಿಸ್ಥಿತಿಯನ್ನ ತಪ್ಪಿಸಬಹುದು ಎನ್ನಲಾಗಿದೆ. masthmagaa.com